1.

henstiller til Rådet, Kommissionen og EU-Udenrigstjenesten, at de bør: a) sikre, at associeringsaftalen bliver en omfattende og fremadrettet ramme for en fremtidig udvikling af forbindelserne med Armenien – en ramme som fremmer politisk associering, økonomisk konvergens og juridisk tilnærmelse b) sikre, at forhandlingerne om associeringsaftalerne EU-Aserbajdsjan og EU-Armenien i overensstemmelse med de krav, der stilles i Parlamentets betænkning om behovet for en EU-strategi for Sydkaukasus af 20. maj 2010, og alle de af OSCE's Minskgruppe udarbejdede grundlæggende principper, der er forankret i Aquila-fælleserklæringen af 10. juli 2009, kædes sammen med pålidelige forpligtelser til at gøre væsentlige fremskridt med hensyn til at få løst konflikten i Nagorno-Karabakh, herunder f.eks. tillidsskabende foranstaltninger, såsom demilitarisering, tilbagetrækning af snigskytter fra frontlinjen, tilbagetrækning af armenske styrker fra alle de besatte områder i Aserbajdsjan omkring Nagorno-Karabakh og gradvis overgivelse af disse til aserbajdsjansk kontrol, en mekanisme for aktiv forebyggelse af hændelser og undersøgelse af enhver tilsidesættelse af våbenhvilen langs frontlinjen, retten til, at alle internt fordrevne personer og flygtninge får lov til at vende tilbage til deres hjem og ejendom samt opstilling af internationale sikkerhedsgarantier, som omfatter en egentlig multinational fredsbevarende operation, med henblik på at skabe de rette aftalte betingelser for den fremtidige juridisk bindende ret til frit at give sin mening til kende for så vidt angår Nagorno-Karabakhs endelige status c) understrege, at det er yderst vigtigt, at der afholdes demokratiske, gennemsigtige, frie, retfærdige og konkurrenceprægede valg, som ikke blot bør komme til udtryk i, at valget i maj 2012 afvikles korrekt på valgdagen, men også skaber pluralitet, fri politisk debat, ytringsfrihed og lige adgang for alle politiske kræfter til mainstreammedier samt forsamlingsfrihed og bevægelsesfrihed i hele processen før og efter valget; understrege, at EU-delegationen i Armenien bør udstyres med alle de nødvendige ressourcer til at øge EU's bidrag til kvaliteten af valghandlingen; anbefale en vedtagelse af Armeniens nye valglov, som er i overensstemmelse med internationale forpligtelser og henstillinger d) understrege, at det er afgørende betydning at gennemføre en gennemsigtig, uafhængig og upartisk undersøgelse af begivenhederne den 1. marts 2008, herunder en uafhængig undersøgelse af politiets indgriben under opløsningen af demonstrationen e) anerkende Armeniens europæiske forhåbninger og betragte dem som en værdifuld løftestang og en nødvendig katalysator for at gennemføre reformer og opnå offentlig støtte til disse reformer, som sigter mod at styrke Armeniens forpligtelser for så vidt angår fælles værdier, retsstatsprincippet, menneskerettigheder og god regeringsførelse f) indarbejde klausuler og benchmarks i associeringsaftalen vedrørende beskyttelse og fremme af menneskerettigheder, som afspejler de højeste internationale og europæiske standarder, idet man udnytter rammerne inden for Europarådet og OSCE og den igangværende menneskerettighedsdialog mellem EU og Armenien fuldt ud g) i associeringsaftalen understrege betydningen af at sikre borgernes grundlæggende frihedsrettigheder, herunder forsamlings- og foreningsfrihed, udvikling af det civile samfund, retsstatsprincippet, den fortsatte kamp mod korruption, markedets konkurrenceevne samt mediernes uafhængighed h) indtrængende opfordre de armenske myndigheder til at vedtage en lovgivning om ikke-forskelsbehandling, der forbyder enhver form for forskelsbehandling på grundlag af seksuel orientering og kønsidentitet i) opfordre de armenske myndigheder til at fortsætte de lovgivningsmæssige reformer i landet med fornyet styrke j) opfordre de armenske myndigheder til fortsat at udvikle menneskerettighedskontoret, navnlig ved at forsyne det med yderligere økonomiske og menneskelige ressourcer og ved at støtte de nye regionale kontorer; sikre, at støtte til institutioner som menneskerettighedskontoret afbalanceres forholdsmæssigt med støtte til civilsamfundets organisationer; k) navnlig understrege betydningen af retsvæsenets uafhængighed, gennemsigtige udbudsprocedurer, adskillelse af politik og erhvervsliv og behovet for at ophæve oligarkiske strukturer i økonomien, pålidelige retsprocedurer, som sikrer retfærdig rettergang og domstolsadgang for alle borgere, et sikkert miljø for undersøgende journalistik, adgang til oplysninger og uafhængige og sociale medier samt forebyggelse af alle former for tortur og mishandling i tilbageholdelsescentre; opfordre den armenske regering til at gøre alt for at fortsætte med at overholde EU's bedste praksis og henstillinger på disse områder l) understrege, hvor stor betydning EU tillægger forebyggelse og bekæmpelse af korruption i de østlige partnerskabslande, navnlig i lyset af Rådets konklusioner om samarbejde på området for retlige og indre anliggender inden for det østlige partnerskab på dets 3.135. møde den 13.-14. december 2011 m) understrege forholdet mellem reformen af de retshåndhævende myndigheder i partnerlandene og foranstaltninger til bekæmpelse af økonomisk kriminalitet, korruption, hvidvaskning af penge og finansiering af terror n) understrege behovet for at bekæmpe straffrihed for retshåndhævende organer og politiet, bl.a. ved at sikre, at torturtilfælde og tilsidesættelser af rettigheder for mennesker, som tilbageholdes i fængsler og lukkede institutioner, efterforskes fuldt ud o) sikre, at civilsamfundet og ngo'er i Armenien høres regelmæssigt og systematisk gennem hele forhandlingsprocessen om associeringsaftalen, og sikre, at deres anbefalinger bemærkes og tages i betragtning, hvor det er passende p) sikre, at associeringsaftalen er i overensstemmelse med de folkeretlige principper, især de principper, som er defineret i FN's charter, i slutakten fra Helsinki og inden for rammerne af OSCE, dvs. afkald på magtanvendelse, territorial integritet og ret til selvbestemmelse q) minde alle parter om, at der ikke er noget alternativ til en fredelig løsning på konflikten i Nagorno-Karabakh; understrege, at enhver trussel om at bruge magt undergraver det internationale samfunds fælles indsats r) opfordre Armenien og Aserbajdsjan til at iværksætte tillidsskabende foranstaltninger langs frontlinjen, herunder tilbagetrækning af snigskytter fra frontlinjen (i henhold til OSCE's henstillinger), tilbagetrækning og ophør med at anvende enhver form for artilleri samt en væsentlig forhøjelse af antallet af OSCE-observatører som en midlertidig foranstaltning, indtil der kan indsættes en multinational fredsbevarende styrke i FN-regi som led i gennemførelsen af en fredsaftale; opfordre Armenien til at ophøre med at sende almindelige værnepligtige i tjeneste i Nagorno-Karabakh s) styrke EU's konfliktløsnings- og mæglingskapacitet, bl.a. ved at intensivere sin støtte til Minskgruppens bestræbelser og tilbyde en mere aktiv og stærkere rolle med hensyn til at støtte gennemførelsen af tillidsskabende projekter og øge tilliden mellem konfliktens parter, herunder ved at hjælpe med at fremme en mere intensiv forhandlingsproces og EU-finansierede projekter, som tilsigter at øge den folkelige støtte til gensidige indrømmelser og en fredelig løsning samt støtte humanitære programmer i de konfliktramte områder, navnlig minerydningsaktioner t) spille en mere fremtrædende rolle i forbindelse med at finde frem til en løsning på konflikten i Nagorno-Karabakh ved at støtte gennemførelsen af tillidsskabende foranstaltninger, hvilket vil bringe det armenske og det aserbajdsjanske samfund tættere sammen og sprede idéerne om fred, forsoning og tillid blandt alle parter; understrege, at både Armenien og Aserbajdsjan bør træffe passende foranstaltninger for at sikre, at alle beslutninger om etablering og konsolidering af en fredelig løsning på konflikten i Nagorno-Karabakh, der træffes i Minskgruppens regi, gennemføres fuldt ud og på betimelig vis; understrege behovet for betingelsesløs adgang for EU's repræsentanter til Nagorno-Karabakh og de omkringliggende besatte områder u) anse EU's tilstedeværelse i OSCE's Minskgruppe som et øget engagement fra EU's side med henblik på at løse konflikten mellem Armenien og Aserbajdsjan v) styrke EU's konfliktløsningskapacitet i Sydkaukasus, bl.a. ved at styrke Minskgruppens bestræbelser og bane vejen for gennemførelsen af tillidsskabende foranstaltninger, som præsidenten for henholdsvis Aserbajdsjan og Armenien er blevet enige om; understrege, at der snarest muligt må findes en fredelig løsning på konflikten mellem Armenien og Aserbajdsjan på grundlag af folkerettens principper og de beslutninger og dokumenter, der er godkendt inden for denne ramme; w) opfordre alle aktører uden for konflikten til at udvise velvilje og bidrage positivt til en øjeblikkelig og fredelig løsning x) opfordre lederne i Armenien og Aserbajdsjan til at handle ansvarligt, nedtone deres udtalelser og undlade brugen af opflammende erklæringer med henblik på at bane vejen for en ægte dialog på alle samfundsniveauer og danne grundlag for effektive tillidsskabende foranstaltninger y) udtrykke bekymring over den militære oprustning i området og især over de høje armenske militærudgifter, som tapper ressourcer fra mere presserende områder, såsom fattigdomsbekæmpelse, social sikring og økonomisk udvikling, og i denne forbindelse opfordre medlemsstaterne til at indstille leveringen af våben og ammunition til såvel Aserbajdsjan som Armenien i overensstemmelse med OSCE's krav fra februar 1992, så længe de to parter ikke er nået frem til og har undertegnet en samlet løsning z) i denne forbindelse bemærke, at det er nødvendigt at undersøge bekymrende rapporter om en bosættelsespolitik, som gennemføres af de armenske myndigheder for at øge den armenske befolkning i de besatte områder i Nagorno-Karabakh aa) understrege betydningen af at ratificere de protokoller, som Armenien og Tyrkiet undertegnede i Zurich i 2009, og intensivere bestræbelserne for at lette normaliseringen af forholdet mellem Armenien og Tyrkiet med efterfølgende åbning af grænsen mellem de to lande; hilse beslutningen om at indlede forhandlinger om en frihandelsaftale velkommen og i denne forbindelse understrege, at det er uacceptabelt fortsat at have lukkede grænser mellem lande, som stræber efter medlemskab af eller associering med EU, og opfordre til, at denne situation bringes til ophør ab) opfordre Armenien til at bestræbe sig på at tilpasse sin politik i forhold til Iran til EU's tilgang til dette land ac) understrege behovet for at bruge associeringsaftalen som platform til at fremme regionale synergier og regionalt samarbejde; understrege, at demokratisk pluralistisk udvikling og konfliktløsning gensidigt nærer hinanden; navnlig understrege, at det er vigtigt at skabe synergier inden for transport og energi; opfordre alle parter til at engagere sig fuldt ud i det multilaterale samarbejde i det østlige partnerskab uden at knytte det sammen med konflikten ad) finde måder at fremme dialogen og det regionale samarbejde på ved at støtte organisationer som f.eks. det regionale miljøcenter (REC) gennem fælles grænseoverskridende projekter, der involverer ngo'er, lokalsamfund og interessenter i Armenien, Aserbajdsjan og Georgien ae) kraftigt opfordre Armenien til omgående at ratificere Romstatutten for Den Internationale Straffedomstol som et vigtigt skridt til at bringe den nationale lovgivning i overensstemmelse med internationale retsaftaler, som EU's lande har tilsluttet sig af) opfordre de armenske myndigheder til at undertegne og ratificere konventionen om forbud mod brug, oplagring, produktion og overførsel af personelminer og om deres destruktion samt konventionen om klyngeammunition ag) understrege betydningen af mobilitet for udviklingen af europæisk integration; behandle mobiliteten for unge og for akademikere som en prioritet under forhandlingerne om visumlempelses- og tilbagetagelsesaftaler; opfordre Armenien til at forbedre sin nationale lovgivning for videregående uddannelser med særlig vægt på at synkronisere procedurerne for akademiske grader og bestemmelserne for praktikforløb for studerende i lyset af Bolognaprocessen; sikre, at asylbestemmelserne er i fuld overensstemmelse med de internationale forpligtelser og aftaler samt EU's standarder ah) sikre en gennemsigtig forvaltning af offentlige finanser og forbedring af lovgivningen for offentlige indkøb med henblik på at sikre god forvaltningspraksis og en gennemsigtig beslutningsproces ai) tilskynde til et bredt sektorsamarbejde mellem EU og Armenien og navnlig forklare fordele og fremme konvergens i lovgivningen på dette område og til dette formål yde den nødvendige finansielle og tekniske bistand aj) glæde sig over, at EU's bedste praksis og EU's henstillinger er blevet indarbejdet i Armenien under udarbejdelsen af de nationale handlingsplaner inden for retsvæsen, frihed og sikkerhed; navnlig bemærke de håndgribelige resultater inden for migrationssektoren, som er opnået med underskrivelsen af den fælles erklæring om et mobilitetspartnerskab ak) træffe de nødvendige foranstaltninger med henblik på at indarbejde bestemmelserne i associeringsaftalen i Fællesskabets programmer og agenturer som et grundlæggende redskab til fremme af den europæiske integration på alle niveauer al) understrege behovet for en bæredygtig økonomi, herunder ved at fremme vedvarende energikilder og energieffektivitet i overensstemmelse med EU's målsætninger om klimaændringer; sørge for, at udviklingen i energisektoren foregår i overensstemmelse med EU's miljøstandarder og FN's konvention om vurdering af virkningerne på miljøet på tværs af landegrænserne (ESPOO-konventionen) am) gentage opfordringen til at lukke Medzamoratomkraftværket inden 2016, da det ikke kan opgraderes, så det opfylder gældende internationale standarder an) fortsætte med at stille den nødvendige tekniske bistand til rådighed for at give mulighed for straks at indlede forhandlinger om alle aspekter i associeringsaftalen og sikre, at de nyligt indledte forhandlinger om det vidtgående og brede frihandelsområde fortsættes i et stabilt tempo ao) indarbejde en stærk parlamentarisk dimension i associeringsaftalen, som fastlægger fuld inddragelse af Armeniens nationalforsamling og Europa-Parlamentet i gennemførelsen og overvågningen af aftalen; bistå Armeniens parlament både teknisk og økonomisk med henblik på at udvikle dets forfatningsbestemte funktioner, organer og tjenester, herunder etableringen af en fuldt udviklet stående komité og en øget dialog med civilsamfundet; sørge for, at Europa-Parlamentet regelmæssigt orienteres om situationen i forhandlingsprocessen ap) indføje klare benchmarks for dens gennemførelse i associeringsaftalen og sørge for overvågningsmekanismer, herunder indsendelsen af regelmæssige rapporter til Europa-Parlamentet aq) yde mere målrettet finansiel og teknisk bistand til Armenien for at sikre, at landet kan opfylde de forpligtelser, der følger af forhandlingerne om associeringsaftalen og den fuldstændige gennemførelse af denne, idet der fortsat tilbydes omfattende programmer til opbygning af institutioner, herunder på områder som offentlig forvaltning og reform af retsvæsenet ar) opfordre de armenske myndigheder til fuldt ud at benytte sig af ekspertisen i EU's Rådgivende Højniveaugruppe i forhandlings- og gennemførelsesfasen og holde EU's rådgivere fuldt informeret også om aktiviteterne i det østlige partnerskabs IBM flagskibsinitiativ; overveje at give en sådan bistand til alle østlige partnerlande as) anerkende Armeniens ambitiøse reformdagsorden i henhold til det østlige partnerskab og give passende bistand i overensstemmelse med princippet om "flere midler for flere reformer" i overensstemmelse med reformtempoet og målt i forhold til indikatorer for demokrati og menneskerettigheder at) i overensstemmelse med den fælles meddelelse om "En ny tilgang til nabolande i forandring" øge EU's bistand til civilsamfundets organisationer i Armenien, så de har mulighed for at foretage intern overvågning af reformer og forpligtelser og sikre, at regeringen i højere grad gøres ansvarlig for herfor au) tilskynde EU-forhandlerne til at fortsætte det gode samarbejde med Europa-Parlamentet og fortløbende give feedback, ledsaget af dokumentation, om fremskridt i overensstemmelse med artikel 218, stk. 10, i traktaten om Den Europæiske Unions funktionsmåde, hvori det hedder, at Europa-Parlamentet straks skal underrettes fuldt ud i alle faser af proceduren